b'\n_START_ARTICLE_\nMarkku Annila\n_START_PARAGRAPH_\nMarkku Ville Juhana Annila (s. 26. syyskuuta 1935 Tampere) on helsinkil\xc3\xa4inen arkkitehti, pilapiirt\xc3\xa4j\xc3\xa4 ja lasiesineiden ker\xc3\xa4ilij\xc3\xa4.\n_START_SECTION_\nKoulutus\n_START_PARAGRAPH_\nAnnila kirjoitti ylioppilaaksi T\xc3\xb6\xc3\xb6l\xc3\xb6n yhteiskoulussa 1954 ja valmistui arkkitehdiksi Teknillisest\xc3\xa4 korkeakoulusta 1963.\n_START_SECTION_\nPilapiirt\xc3\xa4j\xc3\xa4 ja kuvittaja\n_START_PARAGRAPH_\nMarkku Annila k\xc3\xa4vi T\xc3\xb6\xc3\xb6l\xc3\xb6n yhteiskoulun. Opiskeluaikoinaan Otaniemess\xc3\xa4 Annila oli vuodesta 1954 l\xc3\xa4htien mukana \xc3\x84py-lehden ja muiden teekkarijulkaisujen tekij\xc3\xa4ryhmiss\xc3\xa4 ja piirsi kuvia nimimerkill\xc3\xa4 margho Arvo Salon p\xc3\xa4\xc3\xa4toimittamaan Ylioppilaslehteen vuodesta 1959 l\xc3\xa4htien. N\xc3\xa4in\xc3\xa4 vuosina syntyiv\xc3\xa4t my\xc3\xb6s kuvitukset sek\xc3\xa4 ninimerkki Johnny Walkerin (Pekka Haukinen) postuumiin pakinakokoelmaan ett\xc3\xa4 Nen\xc3\xa4n (Pentti Saarikoski) pakinoihin. Niin sanottuja "viikon kuvia" syntyi my\xc3\xb6s Kolmen Perunan eli Three Potatoes -yhtyeen jokasunnuntai-iltaisiin viikon kronikoihin televisiossa.\n_START_SECTION_\nLaulaja ja n\xc3\xa4yttelij\xc3\xa4\n_START_PARAGRAPH_\nAnnila oli Three Potatoes -lauluyhtyeen j\xc3\xa4sen yhdess\xc3\xa4 Juhani Nymanin ja Esa Laukan kanssa. H\xc3\xa4n osallistui my\xc3\xb6s Helsingin Ylioppilasteatterin ja n\xc3\xa4ytt\xc3\xa4m\xc3\xb6yhdistys Rampin toimintaan  sek\xc3\xa4 esitti arkkitehtia nimelt\xc3\xa4 Arska entisen opiskelutoverinsa Risto Jarvan elokuvassa Onnenpeli vuodelta 1965.\n_START_SECTION_\nArkkitehti\n_START_PARAGRAPH_\nArkkitehtitoimisto Markku Annila Ky perustettiin 1963 ja fuusioitiin 1996 sisaryhti\xc3\xb6\xc3\xb6ns\xc3\xa4 Arknova Oy:\xc3\xb6\xc3\xb6n, joka oli perustettu vuonna 1977 erityisesti ulkomaisia suunnitteluprojekteja varten. Teollisuusrakentamiseen erikoistunut ja lasinvalmistuksesta kiinnostunut Annila on suunnitellut mm. Nuutaj\xc3\xa4rven lasitehtaan Hakahytin, k\xc3\xa4ytt\xc3\xb6lasitehtaan m\xc3\xa4nkkihalleineen, joka rakennettiin 1973\xe2\x80\x931975.\n_START_SECTION_\nLasinker\xc3\xa4ilij\xc3\xa4\n_START_PARAGRAPH_\nAnnilan ker\xc3\xa4\xc3\xa4m\xc3\xa4 lasikokoelma on mittava ja melko t\xc3\xa4ydellinen katsaus 1700-luvun lopun ja 1800-luvun suomalaisen lasinvalmistuksen tuotteista. Siihen kuuluu yhteens\xc3\xa4 938 numeroitua ja noin tuhat numeroimatonta lasiesinett\xc3\xa4 sek\xc3\xa4 kymmenosainen lasiluettelo, joissa on yksityiskohtaiset tiedot ja piirrokset jokaisesta esineest\xc3\xa4. Vuonna 2007 Annila myi kokoelmansa Riihim\xc3\xa4en kaupungille 206 000 euron hinnalla ja se sijoitettiin Suomen lasimuseoon.'